**POZIV ZA MEDIJE**

Poštovane, poštovani,

**Znanstveno vijeće za državnu upravu,**

**pravosuđe i vladavinu prava**

**HRVATSKE AKADEMIJE ZNANOSTI I UMJETNOSTI**

organizira i poziva Vas na

OKRUGLI STOL

**POLOŽAJ MIGRANATA U MEĐUNARODNOM I EUROPSKOM PRAVU**

**u četvrtak, 4. travnja 2019. s početkom u 10 sati**

velika dvorana palače HAZU, Trg N. Š. Zrinskog 11, Zagreb

Rasprava će se voditi na temelju uvodnih izlaganja:

1. Prof. dr. sc. **Davorin Lapaš**, Pravni fakultet Sveučilišta u Zagrebu

*Migranti i izbjeglice u međunarodnom pravu: sličnosti i razlike*

2. Prof. dr. sc. **Vesna Crnić-Grotić**, Sveučilište u Rijeci, Pravni fakultet

*Međunarodne obveze Republike Hrvatske glede zaštite ljudskih prava migranata prema praksi Europskog suda za ljudska prava (ESLJP)*

3. Doc. dr. sc. **Trpimir Šošić**, Pravni fakultet Sveučilišta u Zagrebu

*Dužnost pružanja pomoći na moru u kontekstu migrantskih kretanja morem*

4. Lora Vidović, pučka pravobraniteljica Republike Hrvatske

*Ostvarivanje prava na azil u Hrvatskoj – pravna jamstva i izazovi provedbe u praksi*

5. Doc. dr. sc. **Helga Špadina**, Pravni fakultet Sveučilišta J. J. Strossmayera u Osijeku

*Pristup hrvatskom tržištu rada za radnike migrante*

6. Prof. dr. sc. **Nada Bodiroga-Vukobrat**  i izv. prof. dr. sc. Ivana Kunda, Sveučilište u Rijeci, Pravni fakultet

*Utjecaj međunarodnoprivatnopravnih rješenja EU na status migranata*

Uvodna će se izlaganja i rasprava snimati i nakon autorizacije objaviti u 51. knjizi nakladničkog niza Znanstvenog vijeća *Modernizacija prava*.

Brojna otvorena pitanja s kojima se susreće hrvatsko društvo i državna uprava kada je riječ o pravnom položaju migranata u Hrvatskoj zahtijevaju da se o tome povede akademska rasprava.

Iako Hrvatska nije najtraženija migrantska destinacija na karti Europske unije, već prije svega ulazna i „prolazna“ država članica, ne manjka primjera u kojima je položaj migranata doveden u pitanje bilo od strane nekih nadležnih institucija ili u medijima.

U okviru rasprave o pravnim aspektima migracija, važno je prije svega razlučiti pojmove migranata i izbjeglica te tražitelja azila, odnosno azilanata, jer o tome može ovisiti njihov pravni položaj. Prava tih kategorija osoba uređena su na razinama međunarodnog prava, europskog prava i nacionalnog prava pa je ključno poznavati relevantne pravne izvore, njihove odnose i tumačenja.

Mnoga su pitanja u rasponu od ljudskih prava, prava azila, socijalnih prava, radnih prava, prava iz obiteljskih odnosa, prava na pristup pravosuđu i drugih koja valja analizirati i pritom propitati dostatnost i primjerenost postojeće regulative i njezine primjene u praksi.

Iako su migranti u Hrvatskoj uistinu marginalizirana skupina *par excellence*, pitanja koja se odnose na prava migranata ne bi smjela biti marginalizirana u akademskoj zajednici.

Cilj je ovog okruglog stola potaknuti raspravu o tim pitanjima kako bi se poboljšala zaštita i provedba prava migranata.

Srdačno Vas pozdravljamo, zahvaljujemo na suradnji i očekujemo Vaš dolazak.

Ured za odnose s javnošću i medije HAZU

Gordana Poletto Ružić